Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
24 Rĩrĩa Jesu oimaga hekarũ-inĩ, arutwo ake magĩthiĩ kũrĩ we makĩambĩrĩria kũmuonia hekarũ na thingo ciayo.
2 Akĩmacokeria akĩmeera atĩrĩ: “Hihi nĩ mũrona mĩako ĩno yothe? Ngũmwĩra atĩrĩ na ma, gũtirĩ ihiga haha rĩgaatigwo rĩikarĩire rĩrĩa rĩngĩ, rĩtamomoretwo.”
3 Na rĩrĩa aaikarĩte thĩ kĩrĩma-inĩ kĩa Mĩtamaiyũ, arutwo ake magĩũka kũrĩ we hatarĩ andũ angĩ, makĩmũũria atĩrĩ: “Ta twĩre atĩrĩ, maũndũ macio magekĩka rĩ, na nĩ kĩĩ gĩgaakorũo kĩrĩ kĩmenyithia kĩa ihinda rĩaku rĩa gũkorũo kuo na kĩa ithirĩro rĩa mũtabarĩre ũyũ wa maũndũ?”
4 Jesu akĩmacokeria ũũ: “Mwĩmenyererei mũtikanahĩtithio nĩ mũndũ o na ũrĩkũ,
5 tondũ andũ aingĩ nĩ magooka na rĩĩtwa rĩakwa, makiugaga, ‘Niĩ nĩ niĩ Kristo,’ na nĩ makaahĩtithia andũ aingĩ.
6 Nĩ mũkaigua ũhoro wa mbaara kũndũ gũtiganĩte. Mũtikanetigĩre, tondũ no mũhaka maũndũ macio mekĩke, no mũico ti mũkinyu.
7 “Nĩ gũkorũo rũrĩrĩ nĩ rũgokĩrĩra rũrĩrĩ rũrĩa rũngĩ na ũthamaki ũũkĩrĩre ũthamaki ũrĩa ũngĩ, na nĩ gũkaagĩa ng’aragu na ithingithia kũndũ na kũndũ.
8 Maũndũ macio mothe nĩ kĩambĩrĩria kĩa ruo ta rwa kũrũmwo.
9 “Ningĩ andũ nĩ makaamũnyarira na mamũũrage, na nĩ mũgaathũũrũo nĩ ndũrĩrĩ ciothe nĩ ũndũ wa rĩĩtwa rĩakwa.
10 Na andũ aingĩ nĩ makaahĩngĩka na nĩ magaakunyanĩra arĩa angĩ na mathũũrane mũndũ na ũrĩa ũngĩ.
11 Nĩ gũgoka anabii aingĩ a maheeni na mahĩtithie andũ aingĩ;
12 na tondũ wa uuni-watho kũingĩha-rĩ, wendo wa andũ aingĩ nĩ ũkaanyiha.
13 No ũrĩa ũgũkirĩrĩria nginya mũico nĩ akaahonokio.
14 Naguo ũhoro ũyũ mwega wa Ũthamaki nĩ ũkaahunjio thĩ yothe ũtuĩke ũira kũrĩ ndũrĩrĩ ciothe, na hĩndĩ ĩyo nĩrĩo mũico ũgaakinya.
15 “Nĩ ũndũ ũcio, rĩrĩa mũkoona kĩndũ kĩrĩa kĩrĩ thahu kĩrehaga mwanangĩko, kĩrĩa mũnabii Danieli arĩtie ũhoro wakĩo, kĩrũgamĩte harĩa hatheru (ũrĩa ũrathoma nĩ ahũthĩre ũtaũku),
16 hĩndĩ ĩyo arĩa magaakorũo Judea nĩ mambĩrĩrie kũũrĩra irĩma-inĩ.
17 Mũndũ ũrĩa ũgaakorũo nyũmba igũrũ ndakanaikũrũke kuoya indo iria irĩ thĩinĩ wa nyũmba yake,
18 na mũndũ ũrĩa ũgaakorũo mũgũnda ndakanacoke kuoya nguo yake ya igũrũ.
19 Kaĩ atumia arĩa magaakorũo mohete nda na arĩa magaakorũo makĩongithia matukũ macio nĩ magaakorũo na haaro-ĩ!
20 Hoyagai atĩ hĩndĩ yanyu ya kũũra ndĩkaanakinye hĩndĩ ya heho kana mũthenya wa Thabatũ;
21 tondũ nĩ gũkaagĩa na thĩna mũnene ũtarĩ woneka kuuma rĩrĩa thĩ yombirũo nginya rĩu, na ndũkoneka rĩngĩ.
22 Ma nĩ atĩ, matukũ macio matangĩnyihio, gũtirĩ mũndũ ũngĩkaahonoka; no nĩ ũndũ wa arĩa athuure matukũ macio nĩ makaanyihio.
23 “Na rĩrĩ, mũndũ o na ũrĩkũ angĩkamwĩra atĩrĩ, ‘Kristo arĩ haha,’ kana, ‘Arĩ harĩa!’ mũtikanamwĩtĩkie.
24 Tondũ nĩ gũgoka kristo a maheeni na anabii a maheeni maringe ciama nene na monanie morirũ nĩguo mahĩtithie nginya arĩa athuure, kũngĩhoteka.
25 Ririkanai atĩ nĩ ndamũkaania o mbere.
26 Nĩ ũndũ ũcio-rĩ, andũ mangĩkamwĩra atĩrĩ, ‘Arĩ werũ-inĩ,’ mũtikanathiĩ; kana mamwĩre, ‘Arĩ nyũmba ya thĩinĩ,’ mũtikanetĩkie.
27 Tondũ o ta ũrĩa rũheni ruumaga mwena wa irathĩro na rũkoneka nginya mwena wa ithũĩro, noguo gũkorũo kuo kwa Mũrũ wa mũndũ gũkaahaana.
28 Harĩa kĩimba gĩgaakorũo, nĩho nderi ikaagomana.
29 “Thutha wa thĩna wa matukũ macio, riũa nĩ rĩkaagĩa nduma naguo mweri ndũkaaruta ũtheri waguo, njata nacio nĩ ikaagwa kuuma igũrũ namo mahinya ma igũrũ nĩ magaathingithio.
30 Thutha ũcio kĩmenyithia kĩa Mũrũ wa mũndũ nĩ gĩkooneka igũrũ, ningĩ iruka ciothe cia thĩ nĩ ikeehũũra gĩthũri nĩ ũndũ wa gũcakaya na nĩ ikoona Mũrũ wa mũndũ agĩũka arĩ thĩinĩ wa matu arĩ na hinya na riri mũnene.
31 Nake nĩ agaatũma araika ake na mũgambo mũnene wa karumbeta, nao nĩ magaacokanĩrĩria andũ ake arĩa athuure kuuma mĩena yothe ĩna ya thĩ, kuuma gĩturi kĩmwe nginya kĩrĩa kĩngĩ.
32 “Na rĩrĩ, mwĩrutei na ngerekano ĩno ya mũkũyũ: Rĩrĩa honge ciaguo ciagĩa mathangũ, nĩ mũmenyaga atĩ hĩndĩ ya irio gũkũra nĩ ĩkuhĩrĩirie.
33 Ũndũ ũmwe na ũcio, rĩrĩa mũkoona maũndũ macio mothe, menyai atĩ Mũrũ wa mũndũ arĩ hakuhĩ mĩrango-inĩ.
34 Ngũmwĩra atĩrĩ na ma, rũciaro rũrũ rũtirĩ hĩndĩ rũgaathira nginya maũndũ macio mothe mekĩke.
35 Igũrũ na thĩ nĩ igaathira, no ciugo ciakwa gũtirĩ hĩndĩ igaathira.
36 “Ũhoro wĩgiĩ mũthenya ũcio kana thaa, gũtirĩ mũndũ ũĩ, o na araika arĩa marĩ igũrũ kana Mũriũ, no Ithe witũ ũĩ.
37 Tondũ o ta ũrĩa matukũ ma Nuhu maatariĩ, noguo gũkaahana hĩndĩ ya gũkorũo kuo kwa Mũrũ wa mũndũ.
38 Nĩ ũndũ o ta ũrĩa matukũ ma mbere ya Mũiyũro maatariĩ, andũ maarĩaga na makanyua, makahikania na makahika, nginya mũthenya ũrĩa Nuhu aaingĩrire thabina,
39 na matiatindanĩire nginya rĩrĩa Mũiyũro wokire na ũkĩmaniina othe, ũguo noguo gũkorũo kuo kwa Mũrũ wa mũndũ gũkaahana.
40 Athuri erĩ nĩ magaakorũo mũgũnda; ũmwe wao oywo nake ũcio ũngĩ atigwo.
41 Atumia erĩ nĩ magaakorũo magĩthĩa; ũmwe wao oywo nake ũcio ũngĩ atigwo.
42 Nĩ ũndũ ũcio, ikaragai mwĩiguĩte, tondũ mũtiũĩ mũthenya ũrĩa Mwathani wanyu agooka.
43 “No menyai ũndũ ũyũ: Korũo mwene nyũmba nĩ aamenyete ithaa rĩrĩa mũici aroka, no aikare eiguĩte na ndangĩtĩkĩria nyũmba yake ĩtuuo.
44 Nĩ ũndũ ũcio o na inyuĩ ikaragai mwĩhaarĩirie tondũ Mũrũ wa mũndũ agooka ithaa rĩrĩa mũtangĩcirĩria.
45 “Nũ kũna ngombo ĩrĩa njĩhokeku na njũgĩ, ĩrĩa mwathi wayo aamũrire igũrũ rĩa andũ a nyũmba yake, nĩguo ĩmaheage irio ihinda rĩrĩa rĩagĩrĩire?
46 Gũkena nĩ ngombo ĩyo mwathi wayo angĩgoka amĩkore ĩgĩka ũguo!
47 Ngũmwĩra atĩrĩ o ma, nĩ akaamĩamũra ĩrũgamĩrĩre indo ciake ciothe.
48 “No ngombo ĩyo njũru ĩngĩkeĩra na ngoro atĩrĩ, ‘Mwathi wakwa nĩ aracererũo,’
49 na yambĩrĩrie kũhũũra ngombo iria ingĩ ĩkĩrĩaga na kũnyuanĩra na arĩĩu,
50 mwathi wa ngombo ĩyo agooka mũthenya ũrĩa ĩtarerĩgĩrĩra na ithaa rĩrĩa ĩtaramenya
51 na nĩ akaamĩherithia mũno na amĩtuĩre hamwe na hinga. Kũu nĩkuo ĩkaarĩragĩra na ĩkahagarania magego.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Mathayo 24
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn eng_Latn